คลังประเมินไอแบงก์อาการน่าห่วงหนี้เน่าพุ่ง
ไอแบงก์น่าห่วง หนี้ตกชั้น 2 เดือนแรกเพิ่มกว่า 7,000 ล้าน&nbsp;&nbsp;
17 มี.ค. 2558

ไอแบงก์น่าห่วง หนี้ตกชั้น 2 เดือนแรกเพิ่มกว่า 7,000 ล้าน   
นายกุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า สิ้น มี.ค.นี้จะประเมินผลงานตามแผนฟื้นฟูกิจการทั้งธนาคารพัฒนาวิสาหกิจขนาดกลางและขนาดย่อม (ธพว.) ซึ่งมีแนวโน้มดีขึ้น โดยมั่นใจว่าจะไม่มีปัญหาในการประเมิน และธนาคารอิสลามแห่งประเทศไทย (ไอแบงก์) ที่ทรุดลงอย่างชัดเจน มีหนี้ที่ไม่ก่อให้เกิดรายได้ (เอ็นพีแอล) เพิ่มขึ้นมาก ซึ่งหากไม่ผ่านประเมินก็ต้องหารือที่ประชุมซูเปอร์บอร์ดว่าจะทำอย่างไรต่อไป
รายงานข่าวจากไอแบงก์ ระบุว่า ในเดือน ก.พ.ไอแบงก์มีสินเชื่อคงค้างหดตัวเล็กน้อยจาก 1.08 แสนล้านบาท มาอยู่ที่ 1.06 แสนล้านบาท และมีเอ็นพีแอลเพิ่มอีก 5,125 ล้านบาท รวม 2 เดือนแรกตกชั้นเพิ่ม 7,458 ล้านบาท ส่งผลให้มียอดเอ็นพีแอล 5.5 หมื่นล้านบาท หรือ 51.89% ของสินเชื่อรวม นอกจากนี้กลุ่มลูกหนี้ปกติที่มีหนี้ค้างชำระตั้งแต่ 1-3 เดือน มีแนวโน้มจะตกชั้นเป็นเอ็นพีแอลเพิ่มอีก 1 หมื่นล้านบาท หากในเดือน มี.ค.นี้ธนาคารยังไม่สามารถประนอมหนี้กับกลุ่มดังกล่าวได้
นายชัยวัฒน์ อุทัยวรรณ์ ประธานกรรมการ ไอแบงก์ กล่าวว่า สาเหตุที่เอ็นพีแอลเพิ่มเพราะกลุ่มลูกหนี้ธุรกิจรายหนึ่งถือหุ้นบริษัทในเครือ 3-4 แห่งมีปัญหา โดยธนาคารอยู่ระหว่างเจรจาปรับโครงสร้างหนี้ คาดว่าจะได้ข้อยุติในเดือน มี.ค.นี้ และยังคงเป้าหมายที่จะแก้ไขหนี้ให้ลดลง1 หมื่นล้านบาทในไตรมาสแรก